
Az antibiotikus profilaxis alkalmazása a magyar fogorvosi gyakorlatban

Bevezetés: A fogorvosok felelősek világszerte a felírt antibiotikumok 10%-áért az egészségügyi ellátásban, azonban 80%-uk nem felel meg az irányelveknek, helytelenül, vagy feleslegesen kerülnek felírásra.
Célkitűzés: Kutatásunk céljául tűztük ki, a felelős antibiotikum-használattal kapcsolatos aktuális tájékozottság és felkészültség kérdőíves felmérését fogorvosok, illetve fogorvostan hallgatók körében, valamint a jelenkor leggyakrabban használt antibiotikumainak, indikációnak, mellékhatásainak rövid irodalmi áttekintését.
Anyag és módszer: Kérdőíves vizsgálatot terveztünk egy korábbi felmérés adatai alapján. A kutatási anyagot eljuttattuk már végzett fogorvosokhoz és a már klinikai tanulmányait folytató fogorvostanhallgatókhoz. Rögzítettük a tanulmányokkal, praktizálásban eltöltött idővel, információszerzési szokásokkal kapcsolatos adatokat. Az űrlap második szakasza a felelős antibiotikum-használattal kapcsolatos felkészültségre vonatkozó kérdéseket tartalmazott. Az első kérdéskörben anamnesztikus adatok alapján kellett dönteni invazív fogászati beavatkozás esetén antibiotikus profilaxis szükségességéről. A második kérdéskörben az infektív endokarditisz szempontjából magas rizikójú beavatkozásokat kellett kiválasztani. A harmadik kérdéscsoport az alkalmazandó antibiotikum hatóanyagokról és az alkalmazás módjáról, dózisáról kérdezett.
Eredmények: Az összesített válaszok alapján a PTE-n hallgató, illetve itt szerzett diplomával rendelkező kitöltők érték el a legmagasabb eredményt, átlagosan 68%-ot. A praktizálás idejét tekintve a hallgatók teljesítettek a legjobban, 72,22±5,24%-os átlageredménnyel, majd ez lineárisan csökkenő tendenciát mutat a praxisban eltöltött évek növekedésével párhuzamosan. A vállalt betegellátási formákat szemlélve, az egyetemi klinikán, állami finanszírozású szakellátásban dolgozók válaszoltak a legeredményesebben, átlagban 68%-ot értek el.
Következtetés: A kutatási eredményekből levont tanulság szerint, az információt elvileg frissen megszerzők (a hallgatók) is kevesebb, mint 75%-os átlageredményt értek el, és ez a praktizálásban eltöltött évek számával arányosan csökken. Ez alapján kijelenthető, hogy szükséges lenne a graduális oktatás egységesítésére, a posztgraduális képzéseken való aktívabb részvételre, valamint az aktuális szakirodalom rendszeres követésére.



